Document ID: 32014R1378

DELEGIRANA UREDBA KOMISIJE (EU) št. 1378/2014
z dne 17. oktobra 2014
o spremembi Priloge I k Uredbi (EU) št. 1305/2013 Evropskega parlamenta in Sveta ter prilog II in III k Uredbi (EU) št. 1307/2013 Evropskega parlamenta in Sveta
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (1) in zlasti člena 58(7) Uredbe,
ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (2), zlasti členov 6(3) in 7(3) Uredbe,
ob upoštevanju naslednjega:
(1)
V skladu s členom 11(6) Uredbe (EU) št. 1307/2013 so Belgija, Bolgarija, Češka, Danska, Estonija, Irska, Grčija, Španija, Italija, Ciper, Latvija, Luksemburg, Madžarska, Malta, Nizozemska, Avstrija, Poljska, Portugalska, Slovenija, Slovaška, Finska, Švedska in Združeno kraljestvo do 1. avgusta 2014 Komisijo obvestili o svojih odločitvah, sprejetih na podlagi člena 11 navedene uredbe, in ocenjenem rezultatu zmanjšanj za koledarska leta od 2015 do 2019.
(2)
V skladu s členom 7(2) Uredbe (EU) št. 1307/2013 se ocenjeni rezultat zmanjšanja plačil iz člena 11(6) navedene uredbe, ki ga sporočijo države članice, da na voljo kot podpora Unije za ukrepe v okviru načrtovanja programov razvoja podeželja. Zato je treba Prilogo I k Uredbi (EU) št. 1305/2013 in Prilogo III k Uredbi (EU) št. 1307/2013 prilagoditi glede na zneske, ki so jih sporočile države članice.
(3)
Poleg tega je lahko v nekaterih primerih rezultat zmanjšanja plačil ničen zlasti zaradi struktur kmetijskih gospodarstev v državah članicah ter pričakovane porazdelitve neposrednih plačil in možnosti držav članic, da uporabijo člen 11(2) Uredbe (EU) št. 1307/2013. Tako so Belgija, Luksemburg, Malta, Avstrija, Slovenija in Finska Komisijo obvestile o ocenjenem rezultatu zmanjšanj, ki je ničen za vsa koledarska leta od 2015 do 2019.
(4)
Belgija, Nemčija, Francija, Hrvaška, Litva in Romunija so se odločile, da uporabijo člen 11(3) Uredbe (EU) št. 1307/2013.
(5)
V skladu s členom 136a(1) Uredbe Sveta (ES) št. 73/2009 (3) in členom 14(1) Uredbe (EU) št. 1307/2013 so Belgija, Češka, Danska, Nemčija, Estonija, Grčija, Nizozemska in Romunija Komisijo do 1. avgusta 2014 obvestile o svoji odločitvi, da določen odstotek svojih letnih nacionalnih zgornjih mej za koledarska leta od 2015 do 2019 prenesejo v načrtovanje programov za razvoj podeželja, ki se financirajo v okviru Evropskega kmetijskega sklada za razvoj podeželja (EKSRP), kot določa Uredba (EU) št. 1305/2013.
(6)
V skladu s tretjim pododstavkom člena 136a(2) Uredbe (ES) št. 73/2009 in členom 14(2) Uredbe (EU) št. 1307/2013 je Madžarska Komisijo do 1. avgusta 2014 obvestila o svoji odločitvi, da v neposredna plačila prenese določen odstotek zneska, dodeljenega podpori za ukrepe v okviru načrtovanja programov za razvoj podeželja, ki se financirajo v okviru EKSRP, za obdobje od 2016 do 2020, kot določa Uredba (EU) št. 1305/2013.
(7)
Prilogo I k Uredbi (EU) št. 1305/2013 ter prilogi II in III k Uredbi (EU) št. 1307/2013 bi bilo zato treba ustrezno spremeniti.
(8)
Ker je ta uredba bistvena za nemoteno in pravočasno sprejetje programov za razvoj podeželja, je primerno, da začne veljati dan po objavi v Uradnem listu Evropske unije -
SPREJELA NASLEDNJO UREDBO:
Člen 1
Priloga I k Uredbi (EU) št. 1305/2013 se nadomesti z besedilom iz Priloge I k tej uredbi.
Člen 2
Prilogi II in III k Uredbi (EU) št. 1307/2013 se nadomestita z besedilom iz Priloge II k tej uredbi.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. oktobra 2014

Labels: 15
19
6